
Egyensúlyzavar biomechanikai vizsgálata

   A Tudományos Diákköri dolgozatom fő vizsgálati iránya, a virtuális vagy valós, zavaró ingerekkel elért szédülés és egyensúlyvesztés paramétereinek tanulmányozása volt. Ehhez meglévő és új mérési módszerek kidolgozására és azok együttes alkalmazására volt szükség. 
   A szédülést kiváltó ingerek megalkotása során, többféle vizuális, hangi, és közvetlen kontaktussal járó ingereket is kipróbáltam. Ezek közül, legjobb a hatást a forgószékkel történő forgatás eredményezte. 
   A forgatás után fellépő ingerszédülést, a Debreceni Egyetem Természettudományi és Technológiai Kar Szilárdtest Fizikai Tanszékén található stabilometriai feladatokat is ellátó, erőmérő mérlegének, segítségével hatékonyan tudtam vizsgálni.
   A mérőrendszer összeállítása során, reprodukálható mérési kör kialakítására törekedtem, ennek érdekében átalakításokat végeztem a forgózsámolyon, továbbá meg kellett írnom az egyensúlyvizsgálathoz szükséges mérőprogramot.
   A szédülés kicsillapodási értékének időbeli meghatározásához valamint a szédülési és egyensúlyi paraméterek vizsgálatához a mérőprogram által mentett adatok hatékony kiértékelésére volt szükség ezért elkészítettem egy kiértékelő programot is.
   A kiértékelés elvégzése és a mért alanyokra végzett átlagolás után, jól láthatóvá vált, hogy a 20 másodperces forgatási periódus utáni szédülésből adódó egyensúlyvesztés, átlagosan valamivel több, mint 14 másodperc körül áll helyre. Számos további fontos megfigyelést is tettem a mérések elvégzése és kiértékelése során. Az egyik ilyen a szédülés exponenciális kicsillapodásának igazolása.
   Dolgozatomban a szédülés és az egyensúlyzavar jelenségeinek egy újfajta vizsgálati módszerét taglaltam, amely ilyen irányú további kutatások alapját képezheti. További vizsgálatok segíthetnek a jelenségkör még pontosabb megértésében és matematikai leírásában.



